Od pondelka sú účinné tri nové vyhlášky Úrad verejného zdravotníctva Slovenskej republiky, ktoré upravujú používanie ochranných prostriedkov horných dýchacích ciest, činnosť maloobchodných prevádzok a izoláciu.

**POVINNÉ RESPIRÁTORY**

▪️Od 8. marca je v obchodoch a v prostriedkoch verejnej dopravy (MHD, vlaky, diaľkové autobusy a podobne) povinné nosenie respirátorov bez výdychového ventilu s klasifikáciou najmenej FFP2 podľa normy STN EN 149+A1.

▪️Od 15. marca bude respirátor povinný vo všetkých interiéroch (okrem vlastnej domácnosti).

▪️Výnimky z povinnosti prekrytia nosa a úst sú platné tak ako doteraz.

**VÝMIKY Z NOSENIA RÚŠKA AJ RESPIRÁTORA**

▪️deti do 6 rokov veku,

▪️osoby v exteriéroch mimo zastavaného územia (intravilánu) obce, pokiaľ sú od ostatných osôb, s ktorými nežijú v jednej domácnosti, vzdialené viac ako 5 metrov

▪️osoby so závažnými poruchami autistického spektra

▪️osoby so stredným a ťažkým mentálnym alebo sluchovým postihnutím

▪️osoby pri výkone športu

▪️fotografované osoby na čas nevyhnutný pre výkon procesu fotografovania

▪️osoby nevesty a ženícha pri sobáši

▪️výkonní umelci pri podávaní umeleckého výkonu a účinkujúci pri nakrúcaní dokumentárneho filmu

▪️tlmočníci do posunkovej reči v rámci výkonu povolania

▪️zamestnanec, ktorý sa nachádza na vnútornom pracovisku sám.

**KOMU STAČÍ RÚŠKO NAMIESTO RESPIRÁTORA**

▪️deti prvého stupňa základných škôl

▪️osoby vo väzbe alebo vo výkone trestu v zariadeniach Zboru väzenskej a justičnej stráže

▪️zamestnanci vykonávajúci prácu zaradenú do tretej kategórie vo faktore záťaž teplom pri práci (napríklad práca pri vysokých peciach).

**EXTERIÉR**

▪️V exteriéroch bude naďalej možné nosiť aj rúška, šály či šatky.

**NAKUPOVANIE VO VYHRADENOM ČASE AJ PRE ZŤP OSOBY**

▪️Čas od 9:00 do 11:00 od pondelka do piatka, ktorý je v predajniach potravín a drogériách vyhradený pre osoby nad 65 rokov, je po novom vyhradený aj pre osoby s ťažkým zdravotným postihnutím a ich sprievodcov.

**COVID POZITÍVNI NESMÚ NAVŠTEVOVAŤ PREDAJNE**

▪️Pozitívne testované osoby na covid-19 už nesmú opustiť izoláciu na nákup potravín a drogérie.

▪️Ostala možnosť opustenia karantény len v prípadoch, ako je poskytnutie neodkladnej zdravotnej starostlivosti, testovanie na covid-19 a účasť na pohrebnom obrade zosnulej blízkej osoby, ak osoba v izolácii nemá žiadne klinické príznaky.

▪️Vo všetkých prípadoch však musí mať pozitívne testovaná osoba prekryté horné dýchacie cesty respirátorom FFP2 bez výdychového ventilu, povinné je aj dodržiavanie hygieny rúk.

**NOVÉ ROZDELENIE OKRESOV PODĽA COVID AUTOMATU**

▪️Od 8. marca platí aj nové rozdelenie okresov podľa aktuálnej epidemiologickej rizikovosti.

▪️Ostali len tri červené okresy (Kežmarok, Medzilaborce, Tvrdošín), kde stačí do práce test maximálne starý 14 dní.

▪️Všetky ostatné okresy sú bordové alebo čierne a do zamestnania je potrebný test starý maximálne 7 dní.

▪️Okrem toho v čiernych okresoch je potrebný negatívny test aj do prírody.